অধ্যাপক অমর্ত্য সেন-এর জন্মদিনে আমার খুব মনে পড়ছে, বাংলাদেশে এসে শিক্ষা সংক্রান্ত প্রশ্নের জবাবে যা বলেছিলেন, তাঁর বলা কিছু কথা। গত বছর ২০১৫ সালের ২৩ ফেব্রুয়ারি, সোমবার রাজধানীর কৃষিবিদ ইনস্টিটিউট অব বাংলাদেশ মিলনায়তনে তাঁর নিজের লেখা বইয়ের অনূদিত সংস্করণ ‘ভারত: উন্নয়ন ও বঞ্চনা’-এর প্রকাশনা উৎসব উপলক্ষে আয়োজিত আলোকিত আয়োজনে আম জনতার একজন হিসেবে উপস্থিত থাকার, অংশ নেওয়ার সুযোগ হয়েছিলো আমার। প্রজ্ঞাবান জাদুশিল্পীর মোহন আসরে অমর্ত্য সেন বলেছিলেন, ‘আমরা ছাত্র জীবনে যে চিন্তাগুলো করি সাধারণত সে চিন্তাগুলোই সারজীবন চলে, যারা ছাত্র জীবনে বড় প্রশ্ন কখনো ভাবেননি, তারা পরবর্তী জীবনে হঠাৎ বড় ভাবনা ভাববেন সেটা কিন্তু হঠাৎ আশা করা কিন্তু খুবই কঠিন। এক্ষেত্রে শিক্ষকদের ভূমিকাও অতি গুরুত্বপূর্ণ। মাস্টার মশাইরা ছাত্র-ছাত্রীর ভাবনাকে কিভাবে জাগিয়ে তুলছেন, আলোচনার বিষয়ে প্রশ্নত্তোরে সমাজ নিয়ে মানবিক চিন্তা কতটা বড় প্রেক্ষিতে তুলে ধরতে পারছেন, সেটাও খুউব গুরুত্বপূর্ণ।’ এই অনুষ্ঠানের বিষয়ে কিছু কথা শেষের অংশে সংযুক্ত করা হলো আগ্রহীজনের জন্য। এখানে উল্লেখ করা অপ্রাসঙ্গিক হবে না যে, অধ্যাপক অমর্ত্য সেন-এর প্রতি সম্মান জানাতে আমাদের সদ্যপ্রতিষ্ঠিত ভাসানটেক সরকারি কলেজের একটি কক্ষের নামকরণ অধ্যাপক অমর্ত্য সেন-এর নামে করা হয়েছে।